KYK: Kafka se gogga laat kyker oor stekelrige temas besin | Netwerk24
Deur AJ Opperman 15 Junie 2019 14:00
Die mense se innerlike en fisieke word teen mekaar opgeweeg in die verhoogproduksie van Franz Kafka se novelle Metamorphosis oor 'n verkoopsman wat op 'n oggend as 'n reuse-insek wakker word.
Metamorphosis word einde vandeesmaand in Makhanda en in Julie in die UJ-teater opgevoer.Foto: Jan Potgieter
Dit word op die Nasionale Kunstefees in Makhanda (Grahamstad) einde vandeesmaand en van 11 tot 20 Julie in die UJ-teater opgvoer.
Die UJ-produksie is verlede jaar ook in Johannesburg opgevoer waar gehore genooi is om agterna skriftelik kommentaar te lewer. Dit is gedoen sodat die produksiespan verbeteringe kan aanbring.
Steven Berkoff het die verhoogverwerking gedoen van Kafka se novelle (in die oorspronklike Duits Die Verwandlung) uit 1915 wat uit drie hoofstukke bestaan.
Alby Michaels is die regisseur van die stuk wat aan die "absurde van die alledaagse" gestalte gee.
William Harding vertolk die rol van Gregor Samsa, 'n verkoopsman wat saam met sy suster en ouers woon en een oggend as 'n reusagtige insek opstaan. Wanneer hy hom in hierdie penarie bevind, begin hy dink oor hoe somber sy werk kan wees en oor die feit dat hy laat is vir sy trein. Boonop aanvaar sy baas nooit enige verskonings of verduidelikings van sy werknemers nie.
Sy pa word gedwing om weer te begin werk en finansieel vir die gesin te sorg. Gregor se gesin het 'n weersin in hom, veral omdat hy nie meer vir hulle geld kan verdien nie. Gregor wil later niemand in sy kamer toelaat nie.
Met 'n eenvoudige en abstrakte stel wat hoofsaaklik rondom 'n reusagtige stoel draai, laat die ontwerp baie aan die verbeelding oor.
Die ander spelers is Ameera Patel, Khutjo Green en Craig Morris wat met baie fisieke beweging 'n storie van skuldgevoel, finansiële druk en grense aan simpatie vertel.
* Vertonings by die kunstefees is op 27 Junie om 12:00, 28 Junie om 14:00 en 21:00, 29 Junie om 19:00 en op 30 Junie om 14:00. Besoek nationalartsfestival.co.za om te bespreek.